**Μυρτιώτισσα, «Έρωτας τάχα»**

Έρωτας τάχα να’ ν’ αυτό  
που έτσι με κάνει να ποθώ  
τη συντροφιά σου,  
που σα βραδιάζει, τριγυρνώ  
τα φωτισμένα για να ιδώ  
παράθυρά σου;  
  
Έρωτας να’ ν’ η σιωπή  
που όταν σε βλέπω, μου το κλει  
σφιχτά το στόμα,  
που κι όταν μείνω μοναχή,  
στέκω βουβή κι εκστατική  
ώρες ακόμα;  
  
Έρωτας να’ ν’ ή συφορά,  
με κάποιου αγγέλου τα φτερά  
που έχει φορέσει,  
κι έρχετ’ ακόμη μια φορά  
με τέτοια δώρα τρυφερά  
να με πλανέσει;  
  
Μα ό,τι και να ’ναι, το ποθώ,  
και καλώς να ’ρθει το κακό  
που είν’ από σένα·  
θα γίνει υπέρτατο αγαθό,  
στα πόδια σου αν θα σωριαστώ  
τ’ αγαπημένα…